Source: http://www.pravo-medicina.sk/judikatura/slovenska-a-ceska/judikat/72/vecne-oslobodenie-od-sudneho-poplatku
Timestamp: 2018-10-20 08:22:33+00:00
Document Index: 16652095

Matched Legal Cases: ['§ 4', 'súd ', '§ 138', '§ 4', 'súd ', '§ 212', '§ 214', '§ 221', '§ 4', '§ 4', '§ 4', '§ 4', 'súd ', '§ 4', '§ 1', '§ 2', '§ 2', '§ 4', '§ 3', '§ 3', '§ 4']

Vecné oslobodenie od súdneho poplatku | Medicínske právo
Vecné oslobodenie od súdneho poplatku
R 67/2000
Vecné oslobodenie od poplatku podľa ustanovenia § 4 ods. 1 písm. d) zákona č. 71/1992 Zb. o súdnych poplatkoch v znení neskorších predpisov sa vzťahuje aj na konania, predmetom ktorých je nárok prevádzkovateľa lekárne proti zdravotnej poisťovni na náhradu nákladov na zdravotnú starostlivosť poskytnutú poistencom zdravotného poistenia.
(Uznesenie Krajského súdu v Banskej Bystrici z 31. marca 1999, sp.zn. 10 Co 2749/98)
Napadnutým uznesením okresný súd odporkyni nepriznal oslobodenie od platenia súdneho poplatku z dôvodu, že nejde o taký predmet konania, na ktorý by sa vzťahovalo vecné oslobodenie od platenia súdneho poplatku, pričom neboli splnené ani podmienky § 138 ods. 1 O.s.p. na priznanie oslobodenia od súdneho poplatku.
Proti uzneseniu okresného súdu podala odvolanie odporkyňa. Žiadala uznesenie okresného súdu zrušiť. V dôvodoch odvolania uviedla, že podľa jej názoru sa na daný predmet konania vzťahuje vecné oslobodenie od platenia súdneho poplatku podľa § 4 ods. 1 písm. d) zákona č. 71/1992 Zb. o súdnych poplatkoch v znení neskorších predpisov (ďalej len "zákon č. 71/1992 Zb."), lebo ide o vzťah, ktorý nesúvisí s podnikaním účastníkov konania, ale s poskytovaním zdravotnej starostlivosti.
Krajský súd preskúmal uznesenie okresného súdu v rozsahu danom ustanovením § 212 ods. 1 O.s.p. bez nariadenia pojednávania podľa § 214 ods. 2 písm. c) O.s.p. a napadnuté uznesenie v zmysle § 221 ods. 1 O.s.p. zrušil.
V zmysle § 4 ods. 1 písm. d) zákona č. 71/1992 Zb. od poplatku je oslobodené súdne konanie vo veciach zdravotného, nemocenského, dôchodkového poistenia, sociálneho zabezpečenia a poskytovania zdravotnej starostlivosti.
Z uvedeného znenia § 4 ods. 1 písm. d) zákona č. 71/1992 Zb. vyplýva, že ide o vecné oslobodenie súdneho konania od platenia súdneho poplatku.
Zákon bližšie nešpecifikuje, ktoré právne vzťahy zo zdravotného, nemocenského, dôchodkového poistenia, sociálneho zabezpečenia a poskytovania zdravotnej starostlivosti by mali podliehať vecnému oslobodeniu od platenia súdneho poplatku podľa § 4 ods. 1 písm. d) zákona č. 71/1992 Zb. Preto o tejto otázke, na základe konkrétneho prípadu, musí rozhodnúť príslušný súd.
Predmetom konania v danej veci je zaplatenie 282 997,04 Sk, ktoré požaduje navrhovateľ od odporcu, titulom úhrady nákladov na zdravotnú starostlivosť poskytnutú poistencom zdravotného poistenia.
Spornou otázkou v konaní bolo, či tento právny vzťah spadá pod § 4 ods. 1 písm. d) zákona č. 71/1992 Zb., a tým celé konanie pod vecné oslobodenie od platenia súdneho poplatku.
Krajský súd po preskúmaní veci dospel k záveru, že predmetné konanie možno podradiť pod vecné oslobodenie od platenia súdneho poplatku podľa § 4 ods. 1 písm. d) zákona č. 71/1992 Zb. z týchto dôvodov:
Je nesporné, že zdravotná starostlivosť sa poskytuje na základe zdravotného poistenia [§ 1 písm. a), § 2 zákona č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a zriaďovaní rezortných, odvetvových, podnikových a občianskych zdravotných poisťovní v znení neskorších predpisov (ďalej len "zákon č. 273/1994 Z.z.")].
Pod zdravotnú starostlivosť platná právna úprava zahŕňa (okrem iného) aj lekárenskú starostlivosť [§ 2 ods. 2 zákona č. 277/1994 Z.z. o zdravotnej starostlivosti v znení neskorších predpisov (ďalej len "zákon č. 277/1994 Z.z.")]. Okrem toho, na účely zákona č. 273/1994 Z.z. sa pod zdravotnou starostlivosťou rozumie poskytovanie liekov, zdravotníckych pomôcok a zdravotníckych potrieb [§ 4 ods. 1 písm. c) cit. zákona]. Povinnosť poisťovne uhrádzať zmluvným zdravotníckym zariadeniam náklady na zdravotnú starostlivosť poskytnutú poistencom vyplýva z ustanovenia § 3 ods. 3 zákona č. 98/1995 Z.z. o liečebnom poriadku v znení neskorších predpisov (ďalej len "zákon č. 98/1995 Z.z.").
Vzhľadom na to, že ustanovenie § 3 zákona č. 98/1995 Z.z. je zaradené pod marginálnu rubriku "Poskytovanie zdravotnej starostlivosti", treba (v širšom zmysle) právny vzťah vzniknutý z titulu povinnosti zdravotnej poisťovne nahradiť náklady, ktoré vznikli lekárni (resp. jej prevádzkovateľovi) z dôvodu poskytnutia liekov, zdravotníckych pomôcok alebo zdravotníckych potrieb, považovať za právny vzťah vo veci poskytovania zdravotnej starostlivosti. V nadväznosti na to, aj konanie, predmetom ktorého je spor medzi prevádzkovateľom lekárne a zdravotnou poisťovňou o náhradu vynaložených (vyššie uvedených) nákladov, treba považovať za konanie, ktoré je od súdneho poplatku v zmysle ustanovenia § 4 ods. 1 písm. d) zákona č. 71/1992 Zb. oslobodené. V širšom zmysle možno teda za konanie vo veciach poskytovania zdravotníckej starostlivosti považovať každé také konanie, predmetom ktorého sú nároky vyplývajúce z predpisov upravujúcich podmienky poskytovania zdravotnej starostlivosti (zákon č. 273/1994 Z.z., zákon č. 277/1994 Z.z., zákon č. 98/1995 Z.z. a zákon č. 140/1998 Z.z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona NR SR č. 220/1996 Z.z. o reklame - všetky v znení neskorších predpisov).